Predkladacia správa.

V dňoch 30. mája až 03. júna 2005 sa bude konať v Montreli, Kanada, Druhé stretnutie Konferencie zmluvných strán k Dohovoru o biologickej diverzite plniacej úlohu stretnutia zmluvných strán ku Kartagenskému protokolu o biologickej bezpečnosti v súlade s článkom 29 paragrafu 2 Protokolu. 

Text Protokolu o biologickej bezpečnosti k Dohovoru o biologickej diverzite (ďalej len „protokol“) bol schválený členskými štátmi dohovoru 29. januára 2000 v Montreali, Kanada. Slovensko protokol podpísalo 24. mája 2000. Účinnosť nadobudol 11. septembra 2003 po tom, čo ho ratifikovala päťdesiata členská krajina dohovoru. Slovensko uložilo ratifikačné listiny v sídle OSN v New Yorku, USA, dňa 24. novembra 2003 ako sedemdesiaty piaty štát, takže na Druhom stretnutí bude zmluvnou stranou. K aprílu 2005 ratifikovalo, alebo k protokolu pristúpilo 119 krajín vrátane Európskeho spoločenstva.

Protokol upravuje prepravu a obchod so živými geneticky modifikovanými organizmami v rámci zmluvných strán a narábanie s geneticky modifikovanými organizmami medzi zmluvnými a nezmluvnými stranami. 

Podľa rozdelenia krajín OSN je Slovenská republika ešte stále v skupine krajín strednej a východnej Európy, napriek tomu sa delegácia bude snažiť, aby pozície schválené Európskou komisiou boli akceptované aj v skupine krajín strednej a východnej Európy.

Druhého stretnutia zmluvných strán protokolu sa zúčastní delegácia Slovenskej republiky vedená štátnym tajomníkom Ministerstva životného prostredia SR (ďalej len „MŽP SR“) Petrom Stankom. Alternátom vedúceho delegácie bude Igor Ferenčík, riaditeľ odboru biologickej bezpečnosti MŽP SR, kontaktná osoba pre biologickú bezpečnosť pre Sekretariát Dohovoru a kontaktná osoba pre informačné stredisko biologickej bezpečnosti (Biosafety Clearing-House). Náklady spojené s účasťou vedúceho delegácie Slovenskej republiky na predmetnej konferencii budú hradené z rozpočtu kapitoly životného prostredia. Účasť alternáta bude  financovať Sekretariát Dohovoru o biologickej diverzite.

Návrh programu rokovania druhého stretnutia zmluvných strán protokolu.

Hlavnými bodmi programu budú: 
Procesy rozhodovania a vydávania súhlasov na narábanie a cezhraničný pohyb živých geneticky modifikovaných organizmov,
Informačné stredisko pre biologickú bezpečnosť (Biosafety Clearing-House),
Budovanie kapacít a štruktúr na vykonávanie protokolu v zmluvných krajinách,
Narábanie, transport, balenie a označovanie živých geneticky modifikovaných organizmov,
Zodpovednosť a náhrady za spôsobenú škodu,
Monitoring a podávanie správ,
Účasť verejnosti na rozhodovaní.